钦定古今图书集成/理学汇编/学行典/第023卷 > 皇极经世心易发微四 > 《家宅》
## 钦定古今图书集成/理学汇编/学行典/第023卷 > 皇极经世心易发微四 > 《家宅》

凡占家宅，必观其男女动静，或庖厨机杼之声，或鸡
犬牛马之声，或观形色气象。以先得者为内卦，后得
者为外卦，内外合得几数，方以当时年月日时之数
合成若干。故数顺而全者，家宅安和。数逆而缺者，门
户有损。数全逢旺，而世带魁元。贵局来生内者，家宅
兴旺。数逆逢衰，而来刑克运者，家业倾颓。重刑重克，
祸患将临，多空多缺，死亡相继。秋得夏数，疾病将至。
夏得冬数，祸患将临。春得夏数，必遭瘟疫。秋得冬数，
必染痢疾。运数旺相，臻迎福履，运上逢衰，殊欠精神，
元克运防有官灾，世克运恐遭盗贼。运生外者财散，
世生内者进财。奇数盛家必多男，耦数盛家必多女。
进数必发，退数必衰。生内为富家，克外为世家。运上
震巽，宅舍光明。坤艮，田园茂盛。离卦克身，家必多事，
亦防火灾。坎卦克身，人必陷己，须防贼盗。兑干美满，
作事称心。以元为父母，会为兄弟，运为夫妇，世为子
息，元会缺，父兄有祸，运世缺，妻子生灾。何位逢贵魁
禄马，便知何人为吉。又以四位演为六爻，初爻为地，
二爻为房屋，三爻为人口，四爻为仓箱，五爻为栋梁，
六爻为瓦片。属金则多金谷，属土则多田地。属火次
第发达，属水渐有不安，属木安顺，须分生旺断之，有
克则凶，有生则吉。初爻属金，地有窖藏。凡占地基，以
十为主，百零为辅。盖十乃所居之地，百为后面，世为
前面，俱要有气，忌空陷。四位属何卦，便知城市山林，
平地“水边”也。